Hvað ræður því að jarðskjálftar á Íslandi verða ekki eins stórir og sums staðar í útlöndum ? Stærstu jarðskjálftar á Íslandi sem mælst hafa eru skjálfti undan norðurströndinni 1910 , skjálfti á Rangárvöllum 1912 , og skjálfti sem varð fyrir mynni Skagafjarðar árið 1963 . Allir mældust þeir 7 stig að stærð . Nýlegri skjálftar hafa mælst nokkru minni , til dæmis voru skjálftarnir 17. og 21. júní 2000 af stærðinni 6,5 , sömuleiðis Kópaskersskjálftinn 1976 . Hámarksstærð skjálfta á tilteknu svæði ræðst einkum af tvennu . Í fyrsta lagi hefur gerð misgengisins sem veldur skjálftanum áhrif . Samgengi veldur stærstum skjálftum , sniðgengisskjálftar verða ekki eins stórir , og siggengisskjálftar verða sjaldan stórir . Í öðru lagi hefur þykkt hins brothætta hluta jarðskorpunnar áhrif . Þeim mun kaldari sem skorpan er því þykkari verður brothætti hlutinn og þeim mun stærri skjálfta hefur brotið í för með sér . Stærstu skjálftar í heiminum verða þar sem þykk og svöl skorpa treðst inn undir jaðar annars fleka á samreksbelti . Þetta átti sér stað í risaskjálftunum norðan við Súmötru 26. desember 2004 og við austurströnd Japans 11. mars 2011 . Stærð þessara skjálfta var 9 eða meira . Jarðskjálftar sem mælst hafa 8 eða stærri frá árinu 1900 . Flestir stærstu jarðskjálftarnir eiga upptök sín á flekamótum umhverfis Kyrrahafið . Stærstu skjálftar á Íslandi verða vegna sniðgengishreyfinga . Þar að auki er jarðskorpan hér á landi mjög ung og þess vegna fremur heit . Stökki hluti hennar er því þunnur og getur ekki byggt upp mjög háa spennu . Mjög sjaldgæft er að stærð sniðgengisskjálfta í jarðskorpu af úthafsgerð , eins og hér er , verði mikið meiri en 7 . Merkileg undantekning frá þessu gerðist þó 11. apríl 2012 í Indlandshafi undan ströndum Súmötru . Þar urðu tveir skjálftar , 8,6 og 8,2 stig að stærð . Þetta voru sniðgengisskjálftar með upptök í úthafsskorpu , báðir sem sé umtalsvert stærri en menn töldu mögulegt á þessum stað . Þessi mótsögn er verðugt verkefni vísindamanna um þessar mundir .